Luz Estella Romero

Luz Estella Romero Villalba (Baranoa, 1977) abokatu eta ekintzaile ekofeminista kolonbiarra da. Asocolemad kolektiboarekin batera, bortxaz desplazaturiko andreen eskubideak defendatzen ditu, besteak beste.  2022an, Giza Eskubideen Defentsarako Sari Nazionala jaso zuen Kolonbian.

 Ibilbidea 
Gatazka armatuak eta lurraldeen arteko liskarrek kaltetutako Magdalena departamenduan hazi zen Romero. Egiaren Batzordearen arabera, 1985etik 2018ra 450.000 pertsona baino gehiagoren heriotza eragin zuen gatazkak eskualde horretan. Haurtzarotik bertatik bere herrialdeko indarkeriaren lekuko izateak giza eskubideen aldeko bokazioa sorrarazi zion, eta garrantzi berezia eman zion emakumeak gizarte-garapenean duen zereginari, bai eta bere lurraldean bertan zibilen lekualdatze behartuak gelditzeari ere. Jabetza eta generoa hartzen ditu bere lanaren helburu nagusitzat.

1998an, Atlantikoko Unibertsitatean Zuzenbidea ikasten ari zela, Colectivo de Mujeres al Derecho (COLEMAD) elkartea  sortu zuen unibertsitateko beste ikasle emakumezko batzuekin batera. Gobernuz kanpoko erakunde honek gizarte eta genero injustizia, gerrak eta ingurumen krisia eragiten duten desberdintasuna, diskriminazioa eta indarkeriak desagerraraztea bilatzen du. Sortu zenetik, nekazari komunitateen defentsan lan egin du talde honek; batez ere, emakumeen defentsan, botere ekonomiko eta politikoek sustatutako argudio legalen pean beren lurrak kentzeari aurre egin behar baitzioten.

COLEMADek gidatutako kasu adierazgarrietako bat Landako Emakume Ekoizleen Elkartearena (Asomuproca) izan zen; bertan, Magdalenatik bortxaz mugiarazitako emakumeek 1.500 hektarea lur itzularaztea lortu zuten, erreparazio kolektibo neurritzat. Kasu hau Kolonbiako Gorte Konstituzionalean aurkeztu zen, eta itzultze eskarietan genero ikuspegia txertatzeagatik nabarmendu zen.

 Erbestea 
Bere ibilbidean zehar, mehatxu ugariren biktima izan da Romero, eta polizia armatuen jazarpena jasan du, emakume baserritarren eskubideen alde borrokatzeari uko egiteko. 2008tik talde paramilitarren, indar publikoen eta autore pribatuen mehatxuak jasotzen hasi zen COLEMAD. 2019an, Barranquillan semea bahitzeko saiakerak familiarekin batera erbesteratzera behartu zuen Harrera-herrialdean, Euskal Herrian, eragin politikoko jarduerak sustatu zituen Romerok, eta landa-eremuko emakumeen eta desplazatutako komunitateen egoera agerian mantentzeko lan egin zuen. 

 Aintzatespenak 

 2022an, Luz Estella Romero Villalbak Kolonbiako Giza Eskubideen Defentsarako Sari Nazionala jaso zuen, Suediako elizak Kolonbian Suediako estatuaren babesarekin ematen duen saria, .
 2025eko martxoan, Bilboko Udalak hiriari egindako ekarpena aitortu zien Romerori eta beste migratzaile batzuei.

 Erreferentziak 

 Ikus, gainera 

 Luz Marina Becerra
 Fabiola Lalinde
 Aida Quilcué
 Kanpo estekak 

Kategoria:Kolonbiako abokatuak
Kategoria:Emakume abokatuak
Kategoria:Giza eskubideen aldeko emakumeak
Kategoria:Emakume ekintzaileak
Kategoria:Lurraren defendatzaileak